‘ยูโอบี’ส่งสไตรค์8ช้อนซื้อหุ้นเป้า7%
บลจ.ยูโอบี ส่งกองทุนเปิดยูโอบี ซุปเปอร์สไตรค์ 8 ช้อนหุ้น ตั้งเป้า 7% ภายใน 1 ปี
29 พ.ค. 2555

บลจ.ยูโอบี ส่งกองทุนเปิดยูโอบี ซุปเปอร์สไตรค์ 8 ช้อนหุ้น ตั้งเป้า 7% ภายใน 1 ปี
รายงานข่าวจากบริษัทหลัก ทรัพย์จัดการกองทุน (บลจ.) ยูโอบี (ไทย) เปิดเผยว่า บลจ.ยูโอบี ได้ออกกองทุนเปิดยูโอบี ซุปเปอร์ สไตรค์ 8 เปิดเสนอขายครั้งแรกและครั้งเดียว ระหว่างวันที่ 28-30 พ.ค. 2555 ตั้งเป้าผลตอบแทน 7% ภายใน 1 ปี
กองทุนดังกล่าวเป็นกองทุนรวมผสม โดยเน้นลงทุนในหุ้นในประเทศที่มีปัจจัยพื้นฐานดี โดยมีเงื่อนไขการจ่ายผลตอบแทนหากอัตราผลตอบแทนของผู้ถือหน่วยลงทุนเป็นไปตามเป้าหมายที่กำหนด 7% หรือมีมูลค่าหน่วยลงทุนมากกว่าหรือเท่ากับ 10.85 บาทต่อหน่วยเป็นเวลา 3 วันทำการติดต่อกัน และในวันทำการถัดไปมูลค่าหน่วยลงทุนที่จะรับซื้อคืนอัตโนมัติให้แก่ผู้ถือหน่วยลงทุนมากกว่าหรือเท่ากับ 10.70 บาทต่อหน่วย
อย่างไรก็ตาม หากภายใน 1 ปี นับจากวันจดทะเบียนกองทุนไม่สามารถทำได้ตามเป้า บริษัทจัดการจะเปิดให้มีการรับซื้อคืนหน่วยลงทุนแบบปกติในวันทำการวันแรกถัดจากวันครบระยะเวลา 1 ปี เป็นต้นไป และจะเลิกกองทุนหากผลตอบแทนได้ตามเป้า
สำหรับจุดเด่นของกองทุนที่เป็นกองทุนผสมจึงสามารถปรับสัดส่วนการลงทุนในตราสารหนี้และหุ้นได้ตามสภาวการณ์ 
ก่อนหน้านี้ บลจ.ยูโอบียังคงเป้าดัชนีหุ้นไทยปีนี้อยู่ที่ 1,300 จุด โดยได้รับปัจจัยบวกจากการที่สถาบันการเงินต่างประเทศปรับเพิ่มอัตราการเติบโตของบริษัทจดทะเบียนในประเทศไทยขึ้น